
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ Αρ. Φύλλου 221 

23 Δεκεμβρίου 2010 


ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘΜ. 128 
Ρύθμιση θεμάτων αστυνομικού προσωπικού. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Το άρθρο 11 παρ. 1 περίπτ. στ' του ν. 1481/1984 «Οργα¬ 
νισμός Υπουργείου Δημόσιας Τάξης» (Α'-152), όπως αυτό 
αντικαταστάθηκε με το άρθρο 1 παρ. 1 του ν. 1590/1986 
(Α'- 49). 

2. Το άρθρο 28 παρ. 1 του ν. 2800/2000 «Αναδιάρθρω¬ 
ση Υπηρεσιών Υπουργείου Δημόσιας Τάξης, σύσταση 
Αρχηγείου Ελληνικής Αστυνομίας και άλλες διατάξεις» 
(Α'- 41). 

3. Το άρθρο 90 του Κώδικα Νομοθεσίας για την Κυβέρ¬ 
νηση και τα κυβερνητικά όργανα, που κωδικοποιήθηκε 
με το άρθρο πρώτο του π.δ. 63/2005 (Α'- 98). 

4. Το γεγονός ότι από τις διατάξεις του παρόντος 
διατάγματος δεν προκαλείται δαπάνη σε βάρος του 
κρατικού προϋπολογισμού. 

5. Την υπ’ αριθμ. 245/2010 Γνωμοδότηση του Συμβουλί¬ 
ου της Επικράτειας, ύστερα από πρόταση του Υπουργού 
Προστασίας του Πολίτη, αποφασίζουμε: 

Άρθρο 1 

Παραμονή στο Σώμα αστυνομικού προσωπικού 
πέραν του ορίου ηλικίας 

1. Ανθυπαστυνόμοι, οι οποίοι επανεκατετάγησαν στην 
Ελληνική Αστυνομία με τις διατάξεις της παρ. 1 του 
άρθρου 1 και της παρ. 2 του άρθρου 5 του ν. 1339/1983 
(Α'- 35) και παρέμειναν στην ενέργεια, σύμφωνα με τις 
διατάξεις των π.δ. 377/2002 (Α'- 323) και 241/2007 (Α'- 
284), μπορούν, με αίτησή τους που υποβάλλεται εντός 
του προτελευταίου μήνα από την αυτεπάγγελτη απο¬ 
στρατεία τους, να ζητήσουν την παραμονή τους στην 
ενεργό Υπηρεσία μέχρι τη συμπλήρωση του 65 ου έτους 
της ηλικίας τους. Για την εφαρμογή των διατάξεων 
αυτών θεωρείται ότι το 65° έτος συμπληρώνεται την 31 η 
Δεκεμβρίου του αντίστοιχου έτους. Όσοι αποστρατεύ¬ 
ονται την 31-12-2010 μπορούν να υποβάλουν τη σχετική 
αίτηση μέχρι την ημερομηνία αυτή. 

2. Όσοι από τους Ανθυπαστυνόμους και Αρχιφύλα- 
κες της Ελληνικής Αστυνομίας καταλαμβάνονται από 
το όριο ηλικίας που προβλέπεται από την παρ. 1 του 


άρθρου 25 του ν. 1481/1984 (Α' -152), μπορούν, εφόσον 
επιθυμούν, να υποβάλουν έως την 30 η Σεπτεμβρίου κάθε 
έτους, δήλωση, που δεν ανακαλείται, περαιτέρω παρα¬ 
μονής στην ενεργό υπηρεσία του Σώματος για ένα έτος 
μέχρι τη συμπλήρωση του 60 ου έτους της ηλικίας τους. 
Για την εφαρμογή των διατάξεων αυτών θεωρείται ότι 
το 60° έτος συμπληρώνεται την 31 η Δεκεμβρίου του 
αντίστοιχου έτους. Οι ενδιαφερόμενοι παραμένουν στην 
ενεργό υπηρεσία για κάθε έτος, ύστερα από κρίση του 
συμβουλίου του άρθρου 47 του ν. 1481/1984, το οποίο 
συνεκτιμά κυρίως την πειθαρχία τους, την εν γένει κα¬ 
τάσταση της υγείας τους και την απόδοσή τους, όπως 
τα στοιχεία αυτά προκύπτουν από τους ατομικούς τους 
φακέλους. Οι ανωτέρω κατά την αποστρατεία τους ή 
την απόλυσή τους, οποτεδήποτε, κρίνονται σύμφωνα με 
τις διατάξεις του ν. 3686/2008 (Α' -158), λόγω καταλήψε- 
ώς τους από το όριο ηλικίας. Οι καταλαμβανόμενοι από 
το όριο ηλικίας την 31-12-2010 μπορούν να υποβάλουν 
τη σχετική αίτηση εντός ανατρεπτικής προθεσμίας 15 
ημερών από τη δημοσίευση του παρόντος προεδρικού 
διατάγματος. Από τις διατάξεις της παρούσας παρα¬ 
γράφου δεν θίγονται οι ρυθμίσεις του συνταξιοδοτικού 
νόμου 3865/2010 (Α'-120) για τη θεμελίωση του συντα- 
ξιοδοτικού δικαιώματος. 

Άρθρο 2 

Προαγωγή αξιωματικών που προέρχονται 
από το Τμήμα Επαγγελματικής Μετεκπαίδευσης 
Ανθυπαστυνόμων 

Η παρ. 6 του άρθρου 40 του π.δ.24/1997 (Α' - 29) αντι¬ 
καθίσταται ως ακολούθως: 

«6. Αξιωματικοί που προέρχονται από το Τμήμα Επαγ¬ 
γελματικής Μετεκπαίδευσης Ανθυπαστυνόμων (Τ.Ε.Μ.Α.) 
δεν προάγονται στον ανώτερο βαθμό, αν δεν προαχθούν 
στο βαθμό αυτό όλοι οι ομοιόβαθμοί τους της Σχολής 
Αξιωματικών που κρίθηκαν προακτέοι και απέκτησαν το 
βαθμό τους εντός του αυτού ημερολογιακού έτους». 

Άρθρο 3 

Χρόνος διαγραφής Αντιστρατήγων Αστυνομίας 
από τη δύναμη του Σώματος 

Στο τέλος της παρ. 3 του άρθρου 46 του π.δ. 24/1997 
προστίθεται εδάφιο ως ακολούθως: 

«Κατ’ εξαίρεση οι Αντιστράτηγοι Αστυνομίας διαγρά¬ 
φονται από τη δύναμη του Σώματος τριάντα (30) ημέρες 
μετά τη δημοσίευση του διατάγματος αποστρατείας 
τους στην Εφημερίδα της Κυβερνήσεως». 

Άρθρο 4 
Έναρξη ισχύος 

Η ισχύς του παρόντος διατάγματος αρχίζει από τη 
δημοσίευσή του στην Εφημερίδα της Κυβερνήσεως. 


Στον Υπουργό Προστασίας του Πολίτη αναθέτουμε τη 
δημοσίευση και εκτέλεση του παρόντος διατάγματος. 

Αθήνα, 23 Δεκεμβρίου 2010 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

Ο ΥΠΟΥΡΓΟΣ ΠΡΟΣΤΑΣΙΑΣ ΤΟΥ ΠΟΛΙΤΗ 

ΧΡΗΣΤΟΣ ΠΑΠΟΥΤΣΗΣ 

